S-1948/2022

Mál þetta, sem dómtekið var 7. nóvember 2022, höfðaði lögreglustjórinn á höfuðborgarsvæðinu með ákæru 11. október 2022, á hendur V-kk-þgf S-kk-þgf, kt. 000000- 0000, [...];

„fyrir umferðarlagabrot, með því að hafa miðvikudaginn 8. júní 2022, ekið bifreiðinni [...] sviptur ökurétti og undir áhrifum áfengis (í blóðsýni mældist vínandamagn 3,04 ‰) um Reykjanesbraut og að Miðhrauni í Garðabæ, þar sem lögregla stöðvaði aksturinn.

M: [...]

Telst háttsemi þessi varða við 1., sbr. 3. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019“

Ákærði krefst þess í málinu að honum verði gerð sú vægasta refsing sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði mætti við fyrirtöku málsins 7. nóvember sl. og játaði brot sín án undandráttar. Játning hans fær stoð í framlögðum gögnum. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur í [...] og á að baki sakaferil sem nær aftur til ársins 2001 samkvæmt framlögðu sakavottorði. Það sem hefur áhrif á ákvörðun refsingar í máli þessu er að ákærði gekkst undir viðurlagaákvörðun 15. nóvember 2016 þess efnis að hann samþykkti greiðslu 320.000 króna sektar og að sæta þriggja ára ökuréttarsviptingu vegna ölvunaraksturs. Með sektargerð lögreglustjóra 3. maí 2017 samþykkti ákærði greiðslu sektar að fjárhæð 300.000 krónur og að sæta fjögurra ára ökuréttarsviptingu vegna ölvunaraksturs sviptur ökurétti. Með dómi Héraðsdóms Suðurlands 12. október 2017 var ákærði meðal annars sakfelldur fyrir akstur sviptur ökurétti og undir áhrifum áfengis og var dæmdur í 45 daga fangelsi og sviptur ökurétti ævilangt. Með dómi Hérðasdóms Reykjaness 5. júní 2020 var ákærði dæmdur í 75 daga fangelsi og ævilöng svipting ökuréttar áréttuð fyrir ölvunarakstur og akstur sviptur ökurétti. Ákærði var með dómi Héraðsdóms Suðurlands 30. september 2020 dæmdur í fimm mánaða fangelsi og ævilangrar sviptingar ökuréttar fyrir ölvunarakstur og akstur sviptur ökuréttindum. Ákærði var að lokum með dómi Héraðsdóms Reykjaness 11. apríl 2022 dæmdur í 15. mánaða fangelsi og ævilöng svipting ökuréttar áréttuð fyrir ölvunarakstur og akstur sviptur ökuréttindum.

Með hliðsjón af framangreindu, atvikum máls og 1., 5. og 8. tl. 1. mgr. 70. gr. þykir refsing ákærða hæfilega ákveðin fangelsi í 9 mánuði. Með vísan til fastmótaðar dómaframkvæmdar þykja ekki efni til að skilorðsbinda dæmda fangelsisrefsingu.

Í ljósi framangreinds og með vísan til 99. og 101. gr. umferðarlaga nr. 77/2019, er ævilöng svipting ökuréttar ákærða áréttuð.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 26.000 krónur. Um er að ræða kostnað vegna blóðsýnatöku og rannsóknar Háskóla Íslands á blóðsýnum.

H-kvk-nf B-kvk-nf R-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, V-kk-nf S-kk-nf, sæti fangelsi í 9 mánuði.

Ákærði er sviptur ökurétti ævilangt.

Ákærði greiði 26.000 krónur í sakarkostnað.

H-kvk-nf B-kvk-nf R-kvk-nf